Bratislava 23. júla (TASR) - Keby sa predčasné parlamentné voľby v roku 2002 uskutočnili skôr než v stanovenom termíne, čo už navrhujú niektoré politické subjekty, Strana maďarskej koalície (SMK) by podľa jej podpredsedu Árpáda Duku-Zólyomiho ani vtedy, vzhľadom na svoje preferencie, nemala väčšie problémy. SMK sa však zaviazala vstupom do vládnej koalície plniť svoj volebný program plné štyri roky, a nie menej, zdôraznil.
Ako ďalej Duka-Zólyomi pre TASR dnes povedal, udalosti posledných týždňov rozhodne nasvedčujú tomu, že programové vyhlásenie vlády sa nedá plniť. "Ak áno, tak to musia byť veľmi tvrdé rokovania," dodal.
V súvislosti s úvahami niektorých predstaviteľov HZDS o možnej spolupráci aj s SMK poznamenal, že v strane o tom doteraz vôbec neuvažovali. Duka-Zólyomi si len veľmi ťažko vie predstaviť, že by SMK "hľadalo kontakty na HZDS". Na otázku, či spoluprácu s HZDS v budúcnosti absolútne odmieta, odvetil, že "slovo absolútne sa v politike nemá používať". Také väzby, aké sa vytvorili z niektorých koaličných strán na opozičné HZDS, si SMK nepredstavuje. "Neuvažujeme o takejto spolupráci," zdôraznil podpredseda SMK, pričom strategickú spoluprácu HZDS a SDĽ označil za naivitu ľavičiarov.